Diari Oficial de la Generalitat Valenciana


Sumari del DOGV 3663, del 11-01-2000 (2000/112)

ORDRE de 23 de desembre de 1999, de la Conselleria d’Agricultura, Pesca i Alimentació, per la qual se suspén la convocatòria d’admissió de noves sol·licituds d’ajudes relatives al programa agroambiental d’aplicació del Reglament (CE) número 2.078/1992 en la Comunitat Valenciana.
---------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   3663

Data del DOGV
:   11-01-2000

Secció del DOGV
:   III. CONVENIS I ACTES - E) CONCESSIÓ DE SUBVENCIONS ADMINISTRATIVES

Número del document
:   2000/112


Data del document
:   23-12-1999

Organisme emissor
:   Conselleria d'Agricultura, Pesca i Alimentació

Tipus de document
:   Ordre

Anàlisi jurídica

 Descriptors 

:   * ajuda pública
    * suport econòmic
    * política de medi ambient
    * explotació agrària

ORDRE de 23 de desembre de 1999, de la Conselleria d'Agricultura, Pesca i Alimentació, per la qual se suspén la convocatòria d'admissió de noves sol·licituds d'ajudes relatives al programa agroambiental d'aplicació del Reglament (CE) número 2.078/1992 en la Comunitat Valenciana. [2000/M112]
  
El Reglament (CE) número 1.257/1999, del Consell, de 17 de maig de 1999, sobre l'ajuda al desenvolupament rural a càrrec del Fons Europeu d'Orientació i de Garantia Agrícola (FEOGA), estableix el marc d'aplicació de les ajudes comunitàries en favor d'un desenvolupament rural sostenible.
  
El reglament mencionat deroga, entre altres, el Reglament (CE) número 2.078/1992 i n'impedeix l'aplicació des de l'1 de gener de 2000.
  
Tenint en compte que, mentre no s'aprove el nou programa de desenvolupament rural per al període 2000-2006, no es podran establir les normes d'aplicació, en l'àmbit nacional i autonòmic, en relació amb les ajudes determinades per a la utilització de mètodes de producció agropecuària que permeten protegir el medi ambient i mantenir el camp (agroambient), i en consonància amb el Reglament (CE) número 2.603/1999, pel qual s'estableixen disposicions transitòries per a l- ajuda al desenvolupament rural prevista en el Reglament (CE) número 1.257/1999, del Consell.
  
ORDENE
  
Article 1
  
A partir de l'1 de gener de 2000 no s'admetran noves sol·licituds d'ajuda a l'empara del Reglament (CE) número 2.078/1992, l'aplicació del qual en la Comunitat Valenciana es va regular per mitjà de les respectives ordres de la Conselleria d'Agricultura, Pesca i Alimentació, tant les relatives a les ajudes horitzontals com les d'aplicació en zones específiques del Parc Natural de l'Albufera, el Parc Natural del Fondó, de la Mola de Corts i les de conreu de l'avellaner a Castelló i del cirerer a Alacant.
  
Article 2
  
Els beneficiaris acollits a la línia agroambiental d'aplicació en el Parc Natural de l'Albufera tindran la possibilitat de prorrogar els compromisos adquirits per a les parcel·les que van ingressar en el programa el 1995, de manera que si inicialment es van comprometre per al període de 1995 a 1999, de cinc anys, amb la sol·licitud prèvia de l'interessat, aquestes parcel·les podran continuar durant l'any 2000 en les mateixes condicions de compromís i ajuda per a qui les va mantenir en l'exercici 1999. En cap cas seran admeses sol·licituds de pròrroga derivades de sol·licituds de canvi de titularitat que siguen d'aplicació a partir de l'any 2000.
  
Article 3
  
A tots els beneficiaris d'ajudes agroambientals els serà exigible la presentació de la sol·licitud anual del pagament, imprescindible per a la percepció de l'ajuda corresponent a l'any en curs. Els beneficiaris de la línia d'aplicació a les parcel·les d'arròs dins del Parc Natural de l'Albufera podran formular la sol·licitud de pròrroga de les parcel·les ingressades el 1995 en el mateix imprés de sol·licitud del pagament anual.
  
Les sol·licituds de pagament anual i les de pròrroga mencionades hauran de presentar-se en el període de l'1 de gener al 31 de març de 2000.
  
Les sol·licituds, tant les de pagament anual com les de canvi de titularitat podran presentar-se en les oficines comarcals de la Conselleria d'Agricultura, Pesca i Alimentació, i en els altres llocs mencionats en l'article 38.4 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.
  
Article 4
  
Tots els beneficiaris que han sol·licitat increment d'ajuda per la condició de A.T.P./ A. professional hauran d'acreditar-ho amb la presentació del certificat de la Tresoreria de la Seguretat Social en què conste l'afiliació en el règim especial agrari, de treballadors per compte propi o autònoms per la seua activitat agrària, i amb l'última declaració de l'impost sobre la renda de les persones físiques (IRPF), que es presentarà durant el període establit per a la sol·licitud del pagament anual. Transcorregut el termini de presentació d'aquestes sol·licituds, s'entendrà que qui no haja presentat la documentació esmentada no té acreditada la condició de A.T.P./A. professional i no percebrà increment per aquest concepte en l'anualitat corresponent.
  
Article 5
  
En els casos en què existira compromís agroambiental per a parcel·les ja ingressades en sol·licituds d'anys anteriors, tampoc s'admetran sol·licituds d'ampliació de compromisos.
  
Article 6
  
Les subvencions que es deriven de la concessió de les pròrrogues regulades en aquesta ordre es pagaran a càrrec del capítol IV de la secció 12, servei 01, programa 714.50, línia 2065, dels pressupostos de la Generalitat Valenciana per a l'any 2000, per un import de 326.699.332 de pessetes. Els crèdits destinats a finançar aquesta línia d'ajuda, que està cofinançada pel FEOGA-Garantia en un 75%, tindran el caràcter previst en l'article 16 de la Llei 11/1998, de Pressupostos de la Generalitat Valenciana per a 1999.
  
Article 8
  
Si no hi ha normes especials, nacionals o comunitàries d'aplicació per al desplegament i gestió del programa agroambiental, es tindrà en compte el que s'estableix en l'article 47 del Decret Legislatiu de 26 de juny de 1991, pel qual s'aprova el text refós de la Llei d'Hisenda Pública de la Generalitat Valenciana.
  
DISPOSICIÓ FINAL
  
Aquesta ordre vigeix des de l'endemà de la publicació en el Diari Oficial de la Generalitat Valenciana.
  
València, 23 de desembre de 1999
  
La consellera d'Agricultura, Pesca i Alimentació,